
เรื่อง  คุณสมบัติของผู้แทนผู้ถือหุ้นกู้  และการกระทำ
ตามอำนาจหน้าที่ของผู้แทนผู้ถือหุ้นกู้
(ฉบับที่  ๗)


อาศัยอำนาจตามความในมาตรา  ๑๖/๖  วรรคสอง  (๑)  แห่งพระราชบัญญัติหลักทรัพย์
และตลาดหลักทรัพย์  พ.ศ.  ๒๕๓๕  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์  (ฉบับที่  ๔)  พ.ศ.  ๒๕๕๑  มาตรา  ๔๑  (๓)  มาตรา  ๔๖  และมาตรา  ๔๙  แห่งพระราชบัญญัติหลักทรัพย์และตลาดหลักทรัพย์  พ.ศ.  ๒๕๓๕  คณะกรรมการกำกับตลาดทุนออกประกาศไว้  ดังต่อไปนี้
ข้อ	๑	ให้ยกเลิกความใน  (๓)  ของข้อ  ๓  แห่งประกาศคณะกรรมการกำกับตลาดทุน
ที่  ทจ.  ๓๗/๒๕๕๒  เรื่อง  คุณสมบัติของผู้แทนผู้ถือหุ้นกู้  และการกระทำตามอำนาจหน้าที่ของผู้แทน
ผู้ถือหุ้นกู้  ลงวันที่  ๓  สิงหาคม  พ.ศ.  ๒๕๕๒  และให้ใช้ความต่อไปนี้แทน
“(๓)	มีกรรมการ  ผู้จัดการ  หรือผู้บริหารในสายงานที่รับผิดชอบงานด้านผู้แทนผู้ถือหุ้นกู้  เช่น  
รองผู้จัดการ  ผู้ช่วยผู้จัดการ  ผู้อำนวยการฝ่าย  และผู้ดำรงตำแหน่งอื่นเทียบเท่าที่เรียกชื่ออย่างอื่น
ซึ่งบุคคลดังกล่าวเป็นผู้ที่มีจริยธรรม  มีความซื่อสัตย์สุจริต  มีความตั้งใจที่จะดำเนินธุรกิจอย่างต่อเนื่อง  
มีความเข้าใจและรับผิดชอบต่อสาธารณชน  และไม่มีลักษณะต้องห้ามดังนี้
(ก)	เป็นบุคคลที่ถูกศาลสั่งพิทักษ์ทรัพย์  หรือเป็นบุคคลล้มละลาย
(ข)	เป็นคนไร้ความสามารถหรือเสมือนไร้ความสามารถ
(ค)	เป็นบุคคลที่อยู่ระหว่างถูกตลาดหลักทรัพย์แห่งประเทศไทยห้ามเป็นกรรมการ  ผู้บริหาร  หรือผู้มีอำนาจควบคุมของบริษัทจดทะเบียน
(ง)	อยู่ระหว่างถูกกล่าวโทษหรือถูกดำเนินคดีตามกฎหมายว่าด้วยหลักทรัพย์
และตลาดหลักทรัพย์  กฎหมายว่าด้วยธุรกิจสถาบันการเงิน  กฎหมายว่าด้วยประกันชีวิต  กฎหมาย
ว่าด้วยประกันวินาศภัย  หรือกฎหมายที่เกี่ยวกับธุรกิจการเงินในทำนองเดียวกัน  ไม่ว่าจะเป็นกฎหมายไทยหรือกฎหมายต่างประเทศ  โดยหน่วยงานที่มีอำนาจตามกฎหมายนั้น  ทั้งนี้  ในความผิด
เกี่ยวกับการกระทำอันไม่เป็นธรรมเกี่ยวกับการซื้อขายหลักทรัพย์  หรือการบริหารงานที่มีลักษณะ
เป็นการหลอกลวง  ฉ้อฉล  หรือทุจริต
(จ)	อยู่ระหว่างถูกกล่าวโทษหรือถูกดำเนินคดีตามกฎหมายว่าด้วยการป้องกัน
และปราบปรามการฟอกเงิน  ไม่ว่าจะเป็นกฎหมายไทยหรือกฎหมายต่างประเทศ  โดยหน่วยงานที่มีอำนาจตามกฎหมายนั้น
(ฉ)	เคยต้องคำพิพากษา  หรือถูกเปรียบเทียบปรับเนื่องจากกระทำความผิด
ตาม  (ง)  หรือ  (จ)
(ช)	เคยถูกไล่ออก  ปลดออก  หรือให้ออกจากงาน  เนื่องจากการกระทำโดยทุจริต
(ซ)	มีพฤติกรรมที่แสดงว่ามีเจตนาอำพรางฐานะการเงินหรือผลการดำเนินงานที่แท้จริงของบริษัทที่มีหุ้นเป็นหลักทรัพย์จดทะเบียนหรือของบริษัทที่เคยเสนอขายหลักทรัพย์ต่อประชาชน  
หรือเคยแสดงข้อความอันเป็นเท็จในสาระสำคัญหรือปกปิดข้อความจริงอันเป็นสาระสำคัญที่ควรบอกให้แจ้งในเอกสารใด  ๆ  ที่ต้องเปิดเผยต่อประชาชนหรือต้องยื่นต่อสำนักงาน  คณะกรรมการกำกับตลาดทุน  หรือคณะกรรมการ  ก.ล.ต.
(ฌ)	มีพฤติกรรมในระหว่างเป็นกรรมการหรือผู้บริหารของบริษัทจดทะเบียนหรือ
บริษัทที่เคยเสนอขายหลักทรัพย์ต่อประชาชน  ว่ามีการปฏิบัติหน้าที่โดยขาดความซื่อสัตย์สุจริต  
หรือขาดความระมัดระวังเพื่อรักษาประโยชน์ของบริษัท  และก่อให้เกิดความเสียหายแก่บริษัท
หรือผู้ถือหุ้นอย่างร้ายแรง  หรือทำให้ตนเองหรือบุคคลอื่นได้รับประโยชน์จากการปฏิบัติหน้าที่บกพร่องนั้น
(ญ)	มีพฤติกรรมที่แสดงถึงการละเลยการทำหน้าที่ตามสมควรในการตรวจสอบดูแล
มิให้บริษัทและบริษัทย่อย  ฝ่าฝืนหรือปฏิบัติไม่เป็นไปตามกฎหมาย  วัตถุประสงค์  และข้อบังคับ
ของบริษัท  ตลอดจนมติที่ประชุมผู้ถือหุ้น
ทั้งนี้  ลักษณะต้องห้ามตาม  (ฉ)  (ช)  (ซ)  (ฌ)  หรือ  (ญ)  ให้พิจารณาจากข้อมูลย้อนหลังห้าปีก่อนวันที่ยื่นคำขอต่อสำนักงาน”
ข้อ	๒	ให้เพิ่มความต่อไปนี้เป็น  (๔)  ในข้อ  ๓  แห่งประกาศคณะกรรมการกำกับตลาดทุน  
ที่  ทจ.  ๓๗/๒๕๕๒  เรื่อง  คุณสมบัติของผู้แทนผู้ถือหุ้นกู้  และการกระทำตามอำนาจหน้าที่ของผู้แทน
ผู้ถือหุ้นกู้  ลงวันที่  ๓  สิงหาคม  พ.ศ.  ๒๕๕๒  
“(๔)	มีผู้อำนวยการฝ่ายที่รับผิดชอบสายงานด้านผู้แทนผู้ถือหุ้นกู้อย่างน้อยหนึ่งรายหรือเทียบเท่า  และมีผู้รับผิดชอบในสายงานดังกล่าวอีกอย่างน้อยหนึ่งราย  ที่มีความรู้ความสามารถหรือ
มีประสบการณ์เกี่ยวกับการบริหารหนี้  ธุรกิจการเงิน  หรือกฎหมาย  ไม่น้อยกว่าสามปีภายในห้าปีก่อนวันยื่นคำขอต่อสำนักงาน”
ข้อ	๓	ให้ยกเลิกความในข้อ  ๖  แห่งประกาศคณะกรรมการกำกับตลาดทุน  
ที่  ทจ.  ๓๗/๒๕๕๒  เรื่อง  คุณสมบัติของผู้แทนผู้ถือหุ้นกู้  และการกระทำตามอำนาจหน้าที่ของผู้แทน
ผู้ถือหุ้นกู้  ลงวันที่  ๓  สิงหาคม  พ.ศ.  ๒๕๕๒  และให้ใช้ความต่อไปนี้แทน
“ข้อ	๖	เมื่อเกิดเหตุการณ์ใดเหตุการณ์หนึ่ง  ดังต่อไปนี้  ให้บุคคลที่มีชื่ออยู่ในบัญชีรายชื่อบุคคลที่มีคุณสมบัติเป็นผู้แทนผู้ถือหุ้นกู้แจ้งต่อสำนักงานภายในสิบห้าวันนับแต่วันที่รู้หรือควรได้รู้เหตุการณ์ดังกล่าว  เว้นแต่เป็นกรณีที่ได้รับการผ่อนผันจากสำนักงานตามข้อ  ๙
(๑)	ขาดคุณสมบัติการเป็นผู้แทนผู้ถือหุ้นกู้
(๒)	เป็นบุคคลที่มีความสัมพันธ์กับผู้ออกหุ้นกู้ในลักษณะที่อาจทำให้เกิดความขัดแย้ง
ทางผลประโยชน์
(๓)	กรณีบุคคลดังกล่าวมีสถานะเป็นธนาคารพาณิชย์  หรือสถาบันการเงิน  และถูกพัก
การดำเนินงานบางส่วนหรือทั้งหมดโดยหน่วยงานทางการซึ่งเป็นผู้กำกับดูแลการประกอบธุรกิจหลักของผู้แทนผู้ถือหุ้นกู้
เมื่อได้รับแจ้งตามวรรคหนึ่ง  สำนักงานอาจกำหนดระยะเวลาให้บุคคลดังกล่าวแก้ไขเหตุดังกล่าวก่อนก็ได้”
ข้อ	๔	ให้เพิ่มความต่อไปนี้เป็นข้อ  ๖/๑  แห่งประกาศคณะกรรมการกำกับตลาดทุน  
ที่  ทจ.  ๓๗/๒๕๕๒  เรื่อง  คุณสมบัติของผู้แทนผู้ถือหุ้นกู้  และการกระทำตามอำนาจหน้าที่ของผู้แทน
ผู้ถือหุ้นกู้  ลงวันที่  ๓  สิงหาคม  พ.ศ.  ๒๕๕๒  
“ข้อ	๖/๑	เพื่อให้การปฏิบัติเป็นไปตามประกาศนี้  เมื่อสำนักงานร้องขอ  ให้บุคคลที่มีชื่อ
อยู่ในบัญชีรายชื่อบุคคลที่มีคุณสมบัติเป็นผู้แทนผู้ถือหุ้นกู้ชี้แจง  ส่งเอกสารหรือหลักฐานที่เกี่ยวข้อง
เพื่อตรวจสอบการปฏิบัติหน้าที่  ระบบงาน  หรือตรวจสอบคุณสมบัติของผู้แทนผู้ถือหุ้นกู้ตามที่ร้องขอ”
ข้อ	๕	ให้ยกเลิกความในข้อ  ๘  แห่งประกาศคณะกรรมการกำกับตลาดทุน  
ที่  ทจ.  ๓๗/๒๕๕๒  เรื่อง  คุณสมบัติของผู้แทนผู้ถือหุ้นกู้  และการกระทำตามอำนาจหน้าที่ของผู้แทน
ผู้ถือหุ้นกู้  ลงวันที่  ๓  สิงหาคม  พ.ศ.  ๒๕๕๒  และให้ใช้ความต่อไปนี้แทน
“ข้อ	๘	บุคคลที่มีชื่ออยู่ในบัญชีรายชื่อบุคคลที่มีคุณสมบัติเป็นผู้แทนผู้ถือหุ้นกู้จะปฏิบัติหน้าที่เป็นผู้แทนผู้ถือหุ้นกู้ของหุ้นกู้ที่ออกในแต่ละครั้งได้ก็ต่อเมื่อไม่มีความสัมพันธ์กับผู้ออกหุ้นกู้ในลักษณะใดลักษณะหนึ่ง  ดังต่อไปนี้  เว้นแต่เป็นกรณีที่ได้รับการผ่อนผันจากสำนักงานตามข้อ  ๙  หรือข้อ  ๙/๑
(๑)	เป็นผู้ค้ำประกันการชำระหนี้ของผู้ออกหุ้นกู้ในมูลหนี้เดียวกับที่จะทำหน้าที่เป็น
ผู้แทนผู้ถือหุ้นกู้
(๒)	เป็นผู้ถือหุ้นในผู้ออกหุ้นกู้โดยมีสิทธิออกเสียงเกินร้อยละห้าของจำนวนสิทธิออกเสียงของหุ้นที่จำหน่ายได้แล้วทั้งหมดที่มีสิทธิออกเสียงของผู้ออกหุ้นกู้นั้น  ทั้งนี้  หุ้นของผู้แทนผู้ถือหุ้นกู้ดังกล่าวที่ห้างหุ้นส่วน  บริษัท  หรือบุคคล  ดังต่อไปนี้  ถืออยู่ให้นับเป็นหุ้นของผู้แทนผู้ถือหุ้นกู้ด้วย
[bookmark: _Hlk221609685][bookmark: _Hlk221609748](ก)	ห้างหุ้นส่วนสามัญที่กรรมการหรือผู้บริหารของผู้แทนผู้ถือหุ้นกู้เป็นหุ้นส่วน
(ข)	ห้างหุ้นส่วนจำกัดที่กรรมการหรือผู้บริหารของผู้แทนผู้ถือหุ้นกู้เป็นหุ้นส่วน
จำพวกไม่จำกัดความรับผิด  หรือเป็นหุ้นส่วนจำพวกจำกัดความรับผิดรวมกันเกินร้อยละสิบของทุนทั้งหมดของห้างหุ้นส่วนจำกัดนั้น
(ค)	บริษัทที่ผู้แทนผู้ถือหุ้นกู้  กรรมการหรือผู้บริหารของผู้แทนผู้ถือหุ้นกู้  
หรือห้างหุ้นส่วนตาม  (ก)  หรือ  (ข)  ถือหุ้นโดยมีสิทธิออกเสียงรวมกันเกินร้อยละสิบของจำนวน
สิทธิออกเสียงของหุ้นที่จำหน่ายได้แล้วทั้งหมดที่มีสิทธิออกเสียงของบริษัทนั้น
(ง)	บริษัทที่ผู้แทนผู้ถือหุ้นกู้  กรรมการหรือผู้บริหารของผู้แทนผู้ถือหุ้นกู้  หรือห้างหุ้นส่วนตาม  (ก)  หรือ  (ข)  หรือบริษัทตาม  (ค)  ถือหุ้นโดยมีสิทธิออกเสียงรวมกันเกินร้อยละสามสิบของจำนวนสิทธิออกเสียงของหุ้นที่จำหน่ายได้แล้วทั้งหมดที่มีสิทธิออกเสียงของบริษัทนั้น  
(จ)	บริษัทที่มีกรรมการหรือผู้บริหารเป็นบุคคลเดียวกับกรรมการหรือผู้บริหารของ
ผู้แทนผู้ถือหุ้นกู้  เว้นแต่กรรมการซึ่งเป็นบุคคลเดียวกันดังกล่าว  เป็นกรรมการอิสระของทั้งบริษัท
และของผู้แทนผู้ถือหุ้นกู้  ทั้งนี้  กรรมการอิสระนั้นต้องมีลักษณะเป็นไปตามประกาศคณะกรรมการ
กำกับตลาดทุนว่าด้วยการขออนุญาตและการอนุญาตให้เสนอขายหุ้นที่ออกใหม่
(ฉ)	กรรมการหรือผู้บริหารของผู้แทนผู้ถือหุ้นกู้
การนับรวมการถือหุ้นของกรรมการตามวรรคหนึ่ง  (๒)  (ค)  และ  (ง)  ไม่ให้นับรวม
การถือหุ้นของกรรมการที่เป็นกรรมการอิสระของผู้แทนผู้ถือหุ้นกู้  ทั้งนี้  กรรมการอิสระดังกล่าวต้องมีลักษณะเป็นไปตามประกาศคณะกรรมการกำกับตลาดทุนว่าด้วยการขออนุญาตและการอนุญาต
ให้เสนอขายหุ้นที่ออกใหม่


(๓)	มีผู้ออกหุ้นกู้เป็นผู้ถือหุ้นโดยมีสิทธิออกเสียงในผู้แทนผู้ถือหุ้นกู้เกินร้อยละห้าของจำนวนสิทธิออกเสียงของหุ้นที่จำหน่ายได้แล้วทั้งหมดที่มีสิทธิออกเสียงของผู้แทนผู้ถือหุ้นกู้นั้น  
ทั้งนี้  ให้นำหลักเกณฑ์การนับรวมหุ้นตาม  (๒)  ของผู้แทนผู้ถือหุ้นกู้มาใช้กับผู้ออกหุ้นกู้ด้วย  โดยอนุโลม
(๔)	มีผู้ถือหุ้นซึ่งเป็นบุคคลเดียวกันถือหุ้นโดยมีสิทธิออกเสียงตั้งแต่ร้อยละห้าของจำนวน
สิทธิออกเสียงของหุ้นที่จำหน่ายได้แล้วทั้งหมดที่มีสิทธิออกเสียง  ทั้งในผู้แทนผู้ถือหุ้นกู้และในผู้ออกหุ้นกู้  
เว้นแต่เป็นการถือหุ้นของส่วนราชการ  รัฐวิสาหกิจตามกฎหมายว่าด้วยวิธีการงบประมาณ  
กองทุนเพื่อการฟื้นฟูและพัฒนาระบบสถาบันการเงิน  นิติบุคคลที่มีกฎหมายเฉพาะจัดตั้งขึ้น  
หรือบริษัทที่ได้รับอนุญาตให้เสนอขายใบแสดงสิทธิในผลประโยชน์ที่เกิดจากหลักทรัพย์อ้างอิงไทยตามประกาศคณะกรรมการกำกับตลาดทุนว่าด้วยการเสนอขายใบแสดงสิทธิในผลประโยชน์ที่เกิดจากหลักทรัพย์อ้างอิงไทยโดยบริษัทย่อยของตลาดหลักทรัพย์แห่งประเทศไทย
(๕)	มีกรรมการหรือผู้บริหารเป็นบุคคลเดียวกับกรรมการหรือผู้บริหารของผู้ออกหุ้นกู้  
เว้นแต่กรรมการดังกล่าวเป็นกรรมการอิสระของผู้แทนผู้ถือหุ้นกู้และผู้ออกหุ้นกู้ตามประกาศคณะกรรมการกำกับตลาดทุนว่าด้วยการขออนุญาตและการอนุญาตให้เสนอขายหุ้นที่ออกใหม่
(๖)	มีความเกี่ยวข้องหรือมีส่วนได้เสียในผู้ออกหุ้นกู้ไม่ว่าทางตรงหรือทางอ้อมในลักษณะอื่น
ที่อาจเป็นเหตุให้ผู้แทนผู้ถือหุ้นกู้ขาดความเป็นอิสระในการดำเนินงาน
มิให้นำการพิจารณาการมีผลประโยชน์ขัดแย้งตามข้อนี้มาใช้บังคับกับการดำเนินการที่เกี่ยวข้องหรือเกี่ยวกับกฎหมายว่าด้วยจัดระเบียบทรัพย์สินพระมหากษัตริย์”
ข้อ	๖	ให้เพิ่มความต่อไปนี้เป็นข้อ  ๙/๑  ในส่วนที่  ๑  การไม่มีผลประโยชน์ขัดแย้ง
ของหมวด  ๒  การปฏิบัติหน้าที่ของผู้แทนผู้ถือหุ้นกู้  แห่งประกาศคณะกรรมการกำกับตลาดทุน  
ที่  ทจ.  ๓๗/๒๕๕๒  เรื่อง  คุณสมบัติของผู้แทนผู้ถือหุ้นกู้  และการกระทำตามอำนาจหน้าที่ของผู้แทน
ผู้ถือหุ้นกู้  ลงวันที่  ๓  สิงหาคม  พ.ศ.  ๒๕๕๒
“ข้อ	๙/๑	ภายหลังการได้รับอนุญาตให้เสนอขายหุ้นกู้ในวงจำกัด  หากปรากฏว่าผู้แทน
ผู้ถือหุ้นกู้มีความสัมพันธ์หรืออาจมีความสัมพันธ์กับผู้ออกหุ้นกู้ในลักษณะที่อาจทำให้เกิดความขัดแย้ง
ทางผลประโยชน์ตามข้อ  ๘  ให้บุคคลดังกล่าวได้รับการผ่อนผันให้เป็นผู้แทนผู้ถือหุ้นกู้ของหุ้นกู้ที่ออก
ในครั้งนั้นต่อไปได้  เมื่อได้ดำเนินการตามเงื่อนไขครบถ้วน  ดังต่อไปนี้  

(๑)	ผู้แทนผู้ถือหุ้นกู้หรือผู้ออกหุ้นกู้ได้ดำเนินการแจ้งเป็นหนังสือให้ผู้ถือหุ้นกู้ทราบทุกรายแล้ว  โดยในหนังสือดังกล่าวได้แสดงรายละเอียดแห่งความสัมพันธ์ที่ก่อให้เกิดความขัดแย้งทางผลประโยชน์ระหว่างผู้ออกหุ้นกู้และผู้แทนผู้ถือหุ้นกู้
(๒)	ผู้แทนผู้ถือหุ้นกู้หรือผู้ออกหุ้นกู้ได้เปิดโอกาสให้ผู้ถือหุ้นกู้แจ้งคัดค้านเรื่องดังกล่าวเป็นเวลา
ไม่น้อยกว่าสามสิบวัน  และมีผู้ถือหุ้นกู้คัดค้านไม่เกินร้อยละสิบของจำนวนสิทธิออกเสียงของหุ้นกู้
ที่จำหน่ายได้แล้วทั้งหมด”
ข้อ	๗	ให้ยกเลิกความในข้อ  ๑๕  แห่งประกาศคณะกรรมการกำกับตลาดทุน  
ที่  ทจ.  ๓๗/๒๕๕๒  เรื่อง  คุณสมบัติของผู้แทนผู้ถือหุ้นกู้  และการกระทำตามอำนาจหน้าที่ของผู้แทน
ผู้ถือหุ้นกู้  ลงวันที่  ๓  สิงหาคม  พ.ศ.  ๒๕๕๒  และให้ใช้ความต่อไปนี้แทน
“ข้อ	๑๕	ในกรณีที่ปรากฏว่าผู้ออกหุ้นกู้ผิดนัดชำระต้นเงินหรือดอกเบี้ย  หรือผิดเงื่อนไข
เกี่ยวกับเงินทุนเพื่อการไถ่ถอน  (ถ้ามี)  ให้ผู้แทนผู้ถือหุ้นกู้ดำเนินการตามที่ระบุไว้ในข้อกำหนดสิทธิและสัญญาแต่งตั้งผู้แทนผู้ถือหุ้นกู้”
ข้อ	๘	ให้ยกเลิกข้อ  ๑๘  แห่งประกาศคณะกรรมการกำกับตลาดทุน  ที่  ทจ.  ๓๗/๒๕๕๒  เรื่อง  คุณสมบัติของผู้แทนผู้ถือหุ้นกู้  และการกระทำตามอำนาจหน้าที่ของผู้แทนผู้ถือหุ้นกู้  
ลงวันที่  ๓  สิงหาคม  พ.ศ.  ๒๕๕๒
ข้อ	๙	ให้ยกเลิกความในข้อ  ๑๙  แห่งประกาศคณะกรรมการกำกับตลาดทุน  
ที่  ทจ.  ๓๗/๒๕๕๒  เรื่อง  คุณสมบัติของผู้แทนผู้ถือหุ้นกู้  และการกระทำตามอำนาจหน้าที่ของผู้แทน
ผู้ถือหุ้นกู้  ลงวันที่  ๓  สิงหาคม  พ.ศ.  ๒๕๕๒  และให้ใช้ความต่อไปนี้แทน
“ข้อ	๑๙	เมื่อผู้แทนผู้ถือหุ้นกู้ดำเนินการเรียกร้องค่าเสียหาย  บังคับหลักประกัน  หรือบังคับชำระหนี้แล้ว  ให้ผู้แทนผู้ถือหุ้นกู้รวบรวมและแจกจ่ายทรัพย์สินที่ได้จากการเรียกร้องค่าเสียหาย  
บังคับหลักประกัน  หรือบังคับชำระหนี้  ให้แก่ผู้ถือหุ้นกู้ตามสัดส่วนที่ผู้ถือหุ้นกู้แต่ละคนพึงได้รับ
ให้ถูกต้องและครบถ้วน  ทั้งนี้  ผู้แทนผู้ถือหุ้นกู้ต้องจัดทำบัญชีแสดงรายละเอียดเกี่ยวกับการรวบรวมทรัพย์สิน  ค่าใช้จ่ายต่าง  ๆ  และการแจกจ่ายทรัพย์สินไว้ทุกขั้นตอน”
[bookmark: _Hlk221523669]ข้อ	๑๐	ผู้ที่ได้รับการแต่งตั้งให้เป็นผู้แทนผู้ถือหุ้นกู้ก่อนวันที่ประกาศนี้มีผลใช้บังคับ  และไม่มีความสัมพันธ์กับผู้ออกหุ้นกู้ในลักษณะที่อาจทำให้เกิดความขัดแย้งทางผลประโยชน์ตามข้อ  ๘  

แห่งประกาศคณะกรรมการกำกับตลาดทุนว่าด้วยคุณสมบัติของผู้แทนผู้ถือหุ้นกู้  และการกระทำตามอำนาจหน้าที่ของผู้แทนผู้ถือหุ้นกู้  ก่อนการแก้ไขโดยประกาศนี้  ให้สามารถปฏิบัติหน้าที่ต่อไปได้
ตามที่กำหนดในสัญญาแต่งตั้งผู้แทนผู้ถือหุ้นกู้
ข้อ	๑๑	ประกาศนี้ให้ใช้บังคับตั้งแต่วันที่  ๑๖  เมษายน  พ.ศ.  ๒๕๗๐  เป็นต้นไป
[bookmark: _Hlk140825285]ประกาศ  ณ  วันที่  ๖  ตุลาคม  พ.ศ.  ๒๕๖๙

